CELEX: C2004/146/10
Language: da
Date: 2004-05-29 00:00:00
Title: Sag anlagt den 8. april 2004 af Adviesbureau Ehcon B.V. mod Kommissionen for De Europæiske Fællesskaber (Sag T-140/04)

29.5.2004   
            
            
               DA
            
            
               Den Europæiske Unions Tidende
            
            
               C 146/7
            
         Sag anlagt den 8. april 2004 af Adviesbureau Ehcon B.V. mod Kommissionen for De Europæiske Fællesskaber
   (Sag T-140/04)
   (2004/C 146/10)
   Processprog: nederlandsk
   Ved De Europæiske Fællesskabers Ret i Første Instans er der den 8. april 2004 anlagt sag mod Kommissionen for De Europæiske Fællesskaber af Adviesbureau Ehcon B.V., Reeuwijk (Nederlandene), ved advokat M.A. Goedkoop.
   Sagsøgeren har nedlagt følgende påstande:
   
               —
            
            
               Principalt, Det Europæiske Fællesskab tilpligtes at erstatte det tab på 158 400 EUR, som sagsøgeren har lidt som følge af, at sagsøgeren ikke har fået tildelt kontrakten, med tillæg af lovbestemt rente indtil fuldstændig betaling sker;
            
         
               —
            
            
               Det Europæiske Fællesskab tilpligtes at erstatte det tab af indtægter, som sagsøgeren har lidt, på 60 000 EUR, ved at sagsøgeren på grund af afslaget ikke har kunnet udnytte og udvide sin sagkundskab, med tillæg af lovbestemt rente indtil fuld betaling sker;
            
         
               —
            
            
               Det Europæiske Fællesskab tilpligtes at erstatte det følgetab, som sagsøgeren har lidt ved at miste chancen for at opnå en følgekontrakt. Følgetabet på grund af den formindskede chance for at opnå en følgekontrakt anslås til 10 % af nettoindtægterne ved følgekontrakten, altså 25 500 EUR;
            
         
               —
            
            
               Subsidiært, Det Europæiske Fællesskab tilpligtes at erstatte det tab, som sagsøgeren har lidt ved at miste chancen for tildeling af kontrakten, på 26 400 EUR med tillæg af lovbestemt rente indtil fuld betaling sker;
            
         
               —
            
            
               Det Europæiske Fællesskab tilpligtes at erstatte de omkostninger, som sagsøgeren har afholdt i forbindelse med udarbejdelsen af tilbud, på 10 000 EUR med tillæg af lovbestemt rente indtil fuld betaling sker;
            
         
               —
            
            
               Det Europæiske Fællesskab tilpligtes at erstatte de omkostninger, som sagsøgeren har afholdt til at indhente bevismateriale og forelægge sagen for Den Europæiske Ombudsmand, på 40 000 EUR med tillæg af lovbestemt rente indtil fuld betaling sker;
            
         
               —
            
            
               Det Europæiske Fællesskab tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren indgav i september 1996 bud under et offentligt udbud afholdt af Kommissionen vedrørende tjenesteydelser i forbindelse med direktivet vedrørende drikkevand (1). Sagsøgeren blev imidlertid ikke udvalgt.
   Ifølge sagsøgeren har Kommissionen handlet i strid med kravet om gennemsigtighed, som skal overholdes under udbud. Sagsøgeren har anført, at Den Europæiske Ombudsmand efter en klage fra sagsøgeren er kommet til samme resultat på dette punkt.
   Sagsøgeren har endvidere anført, at Kommissionen har handlet i strid med artikel 3 i direktiv 92/50/EØF om samordning af fremgangsmåderne ved indgåelse af offentlige tjenesteydelsesaftaler (2). Ifølge sagsøgeren har Kommissionen i strid med principperne for god forvaltningsskik behandlet de forskellige bydende ulige.
   Ifølge sagsøgeren har Kommissionen ligeledes tilsidesat artikel 12, stk. 1, i direktiv 92/50/EØF, ved at den ikke senest 15 dage efter modtagelsen af en skriftlig anmodning herom har begrundet, at sagsøgerens bud blev forkastet.
   Sagsøgeren har endvidere anført, at såfremt Kommissionen havde handlet efter reglerne for god forvaltningsskik, havde sagsøgeren fået adgang til tildelingsfasen. I så fald ville denne ifølge sagsøgeren også have fået tildelt kontrakten.
   Sagsøgeren har endvidere anført, at Kommissionen i henhold til artikel 16 og artikel 17, stk. 2, i direktiv 92/50/EØF var forpligtet til senest 48 dage efter tildelingen af kontrakten at have tilsendt Kontoret for De Europæiske Fællesskabers Officielle Publikationer en meddelelse om resultatet af udbudsproceduren.
   Sagsøgeren har endelig anført, at Kommissionen har søgt at vildlede sagsøgeren.
   
      (1)  Offentligt udbud – XI.D.1 (EFT T 1996 C 232, s. 35).
   
      (2)  Rådets direktiv 92/50/EØF af 18.6.1992 om samordning af fremgangsmåderne ved indgåelse af offentlige tjenesteydelsesaftaler (EFT L 209, s. 1).